
Δελτίο Τύπου
 ΕΡΓΑΤΙΚΟ ΑΤΥΧΗΜΑ στο ΒΙΟΠΑ

Δυστυχώς για άλλη μια φορά ένας συνάδελφος εργάτης σε αρτοποιείο -ζαχαροπλαστείο στο ΒΙΟΠΑ Χανίων πάνω στον αγώνα του μεροκάματου, τραυματίστηκε θανάσιμα. 
	Ο συνάδελφος ήταν μετανάστης από το Πακιστάν και ήρθε στην χώρα μας για ένα καλύτερο αύριο, παλεύοντας για το μεροκάματο.
Ο άτυχος συνάδελφος δεν είχε την απαραίτητη άδεια για τον χειρισμό του μηχανήματος (κλαρκ) το οποίο και τον καταπλάκωσε. Επιτέλους πρέπει να καταλάβουν οι εργοδότες ότι οι ίδιοι είναι υπεύθυνοι για την υγεία και ασφάλεια των εργαζομένων τους και οφείλουν τόσο να τηρούν τους κανόνες ασφαλείας όσο και να απασχολούν εξειδικευμένο προσωπικό όπου αυτό απαιτείται.
Οι εργαζόμενοι συνεχίζουν να πληρώνουν καθημερινά τις  κυβερνητικές νεοφιλελεύθερες  πολιτικές που εφαρμόστηκαν τα τελευταία χρόνια, χάρη της δημοσιονομικής «προσαρμογής» και της «ανταγωνιστικότητας» των επιχειρήσεων. Πολιτικές  που επέβαλαν εντατικοποίηση της εργασίας,  κουτσούρεψαν μισθούς, διέλυσαν εργασιακά και ασφαλιστικά δικαιώματα, εκτόξευσαν  στα ύψη την ανεργία και τη μαύρη εργασία, αποδυνάμωσαν τους κρατικούς  ελεγκτικούς μηχανισμούς,  κι έστρωσαν  με κάθε τρόπο το έδαφος στα ντόπια και ξένα κερδοσκοπικά συμφέροντα ώστε να παρελαύνουν πάνω στη φτωχοποίηση και στην εξαθλίωση των εργαζομένων και του λαού μας. 
Το συνδικαλιστικό κίνημα των εργαζομένων  δεν θα πάψει ν’ αγωνίζεται για την ανατροπή αυτών των βάρβαρων πολιτικών που γύρισαν τα εργατικά και κοινωνικά δικαιώματα έναν αιώνα πίσω. 
Η πρώτιστη όμως και κυρίαρχη διεκδίκηση  στον αγώνα μας αυτό,  θα είναι πάντοτε  το ιερό και αδιαπραγμάτευτο  δικαίωμα των εργαζομένων να επιστρέφουν σώοι και αβλαβείς πίσω στην οικογένειά τους, μετά τη δουλειά. 
Το Διοικητικό Συμβούλιο του Εργατ/κού Κέντρου Ν. Χανίων εκφράζει τα ειλικρινή του συλλυπητήρια στην οικογένεια του αδικοχαμένου συναδέλφου. 
Ευχόμαστε για άλλη μία φορά να είναι το τελευταίο εργατικό ατύχημα. 

